Fostul președinte american Donald Trump, cel mai probabil candidatul republicanilor la prezidențialele din acest an, i-a cerut lui Joe Biden, actualul locatar de la Casa Albă și posibil contracandidatul său în alegeri, să facă un test cognitiv. Replica a venit de la Biden, pe rețeaua X.
Între ei e o diferență de patru ani. Starea lor de sănătate e un serios motiv de îngrijorare printre americani, ambii fiind înaintați în vârstă. Joe Biden a făcut mai multe gafe în ultima perioadă, puse toate pe seama înaintării în vârstă, dar nici rivalul său republican nu s-a lăsat mai prejos. Trump s-a apărat, în schimb, spunând că recentele sale confuzii au fost intenționate: "Sunt un orator grozav".
Potrivit unui sondaj, majoritatea alegătorilor consideră că atât Biden, cât şi Trump sunt inapţi mintal pentru un al doilea mandat.
Joe Biden "trebuie să treacă un test cognitiv", a scris Donald Trump pe reţeaua sa, Truth Social, punctând că el a "excelat" la acest control.
Trump, care are 77 de ani, e cu patru ani mai "tânăr" decât rivalul său democrat.
"Poate aşa vom putea vedea de ce ia decizii atât de teribile…", a mai susținut el ironic.
Joe Biden a fost supus recent controlului medical anual, fiind declarat "apt", dar medicul său a considerat că un test cognitiv nu e necesar.
Președintele SUA a răspuns, publicând pe X un clip în care Donald Trump face o serie de confuzii în timpul unor discursuri recente:
Donald, man. Check the tape. pic.twitter.com/PwXb9iqP4j
— Joe Biden (@JoeBiden) February 29, 2024
"Donald, băiatul meu, mai uită-te o dată la înregistrarea video!", l-a îndemnat Biden pe Trump.